苦瘡歎
作者：方一夔
朝代：宋

paragraphs: 西家真王化作灰，東家穉松雪霜摧。
人生有命惟脆薄，逝水一去何時回。
試看昨日繞牀戲，或騎青竹折早梅。
須臾變滅不可恃，惟見松下雙土堆。
嗟哉玄冥弄權柄，掀簸炎瘴飛氛埃。
天公不肯憐赤子，坐使瘡痏愁嬰孩。
斷魂零落向何處，溪頭望哭思歸來。
誰能便作忘情者，作詩往助風泉哀。